ร้านอาหารชื่อ Viewdee Relax and Restaurant ตั้งอยู่บนถนนเลียบวงแหวนกาญจนาภิเษก ออกทางถนนบางนา-ตราดแยกเข้าสายใน (คู่ขนานไปกับกาญจนาภิเษกที่มุ่งหน้าไปบางปะอิน) ออกมาจากถนนบางนา-ตราดไม่ไกลนัก ร้านอยู่ซ้ายมือ มีที่จอดรถอยู่ด้านหน้าค่ะ

เข้ามาถึงด้านหน้าร้านมีโถง เคาน์เตอร์ ตัวการ์ตูน และที่นั่งเก๋ๆให้ถ่ายภาพกันก่ิอนได้ค่ะ ก่อนจะมีพนักงานมาพาไปโต๊ะ โดยทางเดินเชื่อมแต่ละโซนจะเป็นสะพานไม้ที่มีต้นไม้ใหญ่อยู่ตรงกลางค่ะ บรรยากาศร้านดีมาก เป็น open air ริมสระน้ำ มีน้ำพุ อากาศเย็นสบายดี และมีที่นั่งหลายโซนให้เลือก (มาช่วงพระอาทิตย์ตก ฟ้าสวยเชียวค่ะ) มีพัดลมประจำโต๊ะทุกโต๊ะ เปิดเพลงคลอเบาๆฟังสบาย สลับกับวงดนตรีเล่นเพลงสบายๆด้วยค่ะ แถมมีห้องส่วนตัว คาราโอเกะ มากมายหลายขนาด เรทราคาต่างกันไป ส่วนเมนูอาหารมีภาพประกอบชัดเจนดี พนักงานบริการดี รวดเร็ว และที่สำคัญอาหารเร็วดีด้วยค่ะ

สั่งแล้วมาดูกันดีกว่า

- ปลาหมึกไข่ผัดพริกสด 220.- ปลาหมึกนำไปย่างก่อนนำมาผัดพริกสดและโหระพา ปลาหมึกไข่เนื้อหนากรอบนุ่ม รสชาติพริกสดเข้มข้น หอมใบโหระพา ทานกับข้าวสวยร้อนๆ อร่อยค่ะ

- ปลากระพงทอดสมุนไพร 380.- ปลาแล่เป็นชิ้นมาเรียบร้อยพร้อมทาน ทอดมากรอบนุ่ม คลุกน้ำยำมา ในตัวปลามีรสชาติมาแล้ว อร่อยอีกแล้วค่ะ เครื่องสมุนไพรอร่อยๆ หั่นมาชิ้นเล็กๆ ทานได้ทุกอย่างเข้ากันดีหมดทั้งใบมะกรูด ข่าอ่อน ตะไคร้ หอมแดง พริกแห้ง พริกไทยอ่อน ถั่วลิสง เม็ดมะม่วงหิมพานต์ อร่อยคุ้มค่าค่ะจานนี้ ทานง่ายอีกต่างหาก

- เมี่ยงหอยแครง 200.- หอยมาสดดี แต่ลวกมาเหมือนไม่ได้ลวก เลือดแดงมาเลย >< น้ำจิ้มยังไม่เด็ดมากนัก มีสองแบบคือแบบหวานกับซีฟู้ด เสิร์ฟมาพร้อมเส้นหมี่ลวก และผักสดอย่างใบชะพลู ผักกาดขาว ผักชี ผักชีฝรั่ง ใบสะระแหน่ แต่จานนี้เฉยๆค่ะ ยังไม่เด็ดเท่าไร

- ต้มแซ่บหมูตุ๋นหม้อไฟ 250.- รสเด็ดที่สุด ยกให้เป็นเมนูแนะนำของวันนี้เลยค่ะ รสน้ำซุปเข้มข้น แซ่บสุดๆ เปรี้ยวซ่ากลมกล่อม ซดหมดหม้อทีเดียว ตัวหมูตุ๋นทั้งนุ่ม ทั้งหอม ชิ้นโตอีกต่างหาก สุดยอดความอร่อยค่ะหม้อนี้ ^^ 

- คอหมูย่างวิวดี 220.- อีกหนึ่งเมนูเด็ดที่แนะนำให้สั่งค่ะ คอหมูย่างมาชิ้นใหญ่ๆ ให้มาหั่นเอง หมูนุ่ม และหอมมาก ราดมาด้วยน้ำจิ้มแจ่วในกระทะร้อน รสชาติเด็ดจริงค่ะ ชอบบบบ

- ผัดผักบุ้งหยกไฟแดง 120.- เป็นผักบุ้งไทยเส้นยาวๆผัดมากรอบดี เผ็ดหน่อย แต่รสชาติใช้ได้ค่ะ 

- ทับทิมสยาม 60.- หรือทับทิมกรอบ ใส่มะพร้าวอ่อน ขนุน น้ำกะทิหวานหอมใช้ได้ แต่ยังไม่ถูกใจนักค่ะ

- สละลอยแก้ว 40.- หวานเย็นชื่นใจ เป็นวุ้นๆมาในลูกสละเลยค่ะ หอมสดชื่นดี

- Hoegaarden แก้วแบบ pint 220.- 

ถือว่าดีทีเดียวค่ะมื้อนี้ ประทับใจทั้งบรรยากาศดีๆของร้าน ทั้งอาหาร และบริการ ราคาก็ถือว่าเป็นปกติของร้านที่เป็นสวนอาหารบรรยากาศดีๆแบบนี้ค่ะ อร่อยคุ้มราคาดี ได้แวะกลับมาทานอีกแน่ๆเลยค่ะ ใกล้บ้านซะด้วย ^^ ปลื้ม...
